b'\n_START_ARTICLE_\nMetoda Delphi\n_START_PARAGRAPH_\nMetoda Delphi (\xc3\xaen englez\xc4\x83 Delphi  method, pronun\xc8\x9bat: /\xcb\x88d\xc9\x9blfa\xc9\xaa/ ) este o metod\xc4\x83 sau tehnic\xc4\x83 de comunicare structurat\xc4\x83, dezvoltat\xc4\x83 ini\xc8\x9bial ca o metod\xc4\x83 de previziune sistematic\xc4\x83, interactiv\xc4\x83, bazat\xc4\x83 pe consultarea unui grup de exper\xc8\x9bi. Exper\xc8\x9bii r\xc4\x83spund la \xc3\xaentreb\xc4\x83rile din chestionare pe parcursul a dou\xc4\x83 sau mai multe runde. Dup\xc4\x83 fiecare rund\xc4\x83, un coordonator al anchetei (numit \xc3\xaen englez\xc4\x83 \xe2\x80\x9efacilitator\xe2\x80\x9d sau \xe2\x80\x9echange agent\xe2\x80\x9d) furnizeaz\xc4\x83 un rezumat anonim al previziunilor realizate de exper\xc8\x9bi \xc3\xaen runda precedent\xc4\x83, \xc3\xaempreun\xc4\x83 cu motivele invocate de ace\xc8\x99tia \xc3\xaen aprecierile lor. Astfel, exper\xc8\x9bii sunt \xc3\xaencuraja\xc8\x9bi s\xc4\x83-\xc8\x99i revizuiasc\xc4\x83 r\xc4\x83spunsurile anterioare \xc3\xaen lumina celor formulate de ceilal\xc8\x9bi membri din grup. Se consider\xc4\x83 c\xc4\x83, de-a lungul acestui proces, spectrul de dispersie a r\xc4\x83spunsurilor tinde s\xc4\x83 se restr\xc3\xa2ng\xc4\x83, iar grupul converge \xc3\xaen direc\xc8\x9bia r\xc4\x83spunsului \xe2\x80\x9ecorect\xe2\x80\x9d. \xc3\x8en final, procesul este oprit dup\xc4\x83 satisfacerea unui criteriu predefinit (un anumit num\xc4\x83r de runde, ob\xc8\x9binerea consensului, stabilitatea rezultatelor, etc.) \xc8\x99i valorile medii sau mediane ale punctajelor sunt folosite \xc3\xaen determinarea rezultatelor._NEWLINE_Metoda Delphi se bazeaz\xc4\x83 pe principiul conform c\xc4\x83ruia previziunile (sau deciziile) provenite dintr-un grup structurat de indivizi posed\xc4\x83 mai mult\xc4\x83 acurate\xc8\x9be dec\xc3\xa2t cele ale grupurilor nestructurate. Tehnica poate fi adaptat\xc4\x83 \xc8\x99i pentru reuniuni de tip \xe2\x80\x9efa\xc8\x9b\xc4\x83-n fa\xc8\x9b\xc4\x83\xe2\x80\x9d (\xc3\xaen prezen\xc8\x9ba \xc3\xaentregului grup de exper\xc8\x9bi) \xc8\x99i este denumit\xc4\x83 atunci \xe2\x80\x9emini-Delphi\xe2\x80\x9d (sau Estimate-Talk-Estimate, ETE). Metoda Delphi a fost utilizat\xc4\x83 pe scar\xc4\x83 larg\xc4\x83 pentru previziuni \xc3\xaen domeniul afacerilor \xc8\x99i are avantaje certe \xc3\xaen raport cu cealalt\xc4\x83 metod\xc4\x83 important\xc4\x83 de abordare a previziunii structurate, pie\xc8\x9bele de predic\xc8\x9bie.\n_START_SECTION_\nIstoric\n_START_PARAGRAPH_\nNumele metodei trimite la Oracolul din Delphi. Autorii ei nu au fost foarte mul\xc8\x9bumi\xc8\x9bi cu acest nume, deoarece implica \xe2\x80\x9eceva oracular, cu un u\xc8\x99or iz de ocult\xe2\x80\x9d. Metoda Delphi se sprijin\xc4\x83 pe presupunerea asumat\xc4\x83 c\xc4\x83 judec\xc4\x83\xc8\x9bile emise de grupuri sunt mai valide dec\xc3\xa2t cele emise de persoane individuale._NEWLINE_Metoda a fost elaborat\xc4\x83 \xc3\xaen SUA, la \xc3\xaenceputul R\xc4\x83zboiului Rece, pentru previziuni referitoare la impactul tehnologiei asupra domeniului militar. \xc3\x8en 1944, generalul Henry H. Arnold a ordonat redactarea unui raport c\xc4\x83tre For\xc8\x9bele Aeriene ale Statelor Unite ale Americii despre noile capacit\xc4\x83\xc8\x9bi tehnologice pe care armata le-ar fi putut utiliza \xc3\xaen viitor._NEWLINE_Au fost testate diferite abord\xc4\x83ri, dar neajunsurile metodelor tradi\xc8\x9bionale de previziune (abordarea teoretic\xc4\x83, modelele cantitative, extrapolarea tendin\xc8\x9belor) au devenit \xc3\xaen scurt timp evidente, \xc3\xaen domeniile pentru care nu fuseser\xc4\x83 \xc3\xaenc\xc4\x83 stabilite legi \xc8\x99tiin\xc8\x9bifice precise. Pentru a face fa\xc8\x9b\xc4\x83 acestor neajunsuri, metoda Delphi a fost dezvoltat\xc4\x83 de c\xc4\x83tre Olaf Helmer, Norman Dalkey \xc8\x99i Nicholas Rescher, \xc3\xaen cadrul proiectului RAND, \xc3\xaen deceniul 1950-1960 (1959). De atunci, ea a fost folosit\xc4\x83 constant, \xc3\xaempreun\xc4\x83 cu numeroase modific\xc4\x83ri \xc8\x99i reformul\xc4\x83ri, cum ar fi procedura Imen-Delphi._NEWLINE_Exper\xc8\x9bilor li s-a cerut s\xc4\x83-\xc8\x99i exprime opinia cu privire la probabilitatea, frecven\xc8\x9ba \xc8\x99i intensitatea unor posibile atacuri inamice. Al\xc8\x9bi exper\xc8\x9bi au putut s\xc4\x83 formuleze reac\xc8\x9bii anonime. Acest proces a fost repetat de mai multe ori, p\xc3\xa2n\xc4\x83 c\xc3\xa2nd s-a ob\xc8\x9binut consensul.'